Afg'onistonda “Tolibon” aholidan ushr yig'ishni boshladi

Afg'onistonning Samangan viloyatida “Tolibon” odamlarning chorva mollaridan ushr (daromadning o'ndan biri hisobidan olinadigan soliq turi) yig'ishni boshladi. Bu haqda “Etilaatroz” xabar berdi.
Ma'lum qilinishicha, 40 ta qo'y bo'lgan oila chorva mollaridan to'rt boshini ushr sifatida berishi kerak. Samangan viloyati markazi Aybakning Dalxaki qishlog'ida yashovchi fuqaro toliblar o'z qishlog'ida to'rtta qo'yning narxi uchun pul yig'yotganini ta'kidlagan. Unga ko'ra, har bir fermer to'rtta qo'y uchun “Tolibon”ga 30-40 ming afg'oni (tahminan 3 million 706 ming so'm) to'lashi shart. Boshqa hududlarda besh qo'yning o'ndan bir qismi hisobida ushr yig'ilmoqda.
“Tolibon” qishloq xo'jaligi mahsulotlari uchun ham ushr talab qilayotgani aytilgan, ayrim fermerlar xalqning iqtisodiy ahvolini inobatga olib, ushr yig'ilayotganini tanqid qilgan.
Avvalroq “Tolibon” aholidan ushur va zakot solig'i yig'moqchiligi ma'lum qilingandi. Shuningdek, “Tolibon” hijob bo'yicha yangi qaror chiqargani haqida xabar berilgan.